# Til læraren – Jernvilje

Boka *Jernvilje* av Terje Torkildsen er ei fiktiv forteljing sett til ein historisk periode og ein geografisk stad. I forteljinga møter du Vilje som er oppvaksen i ein steinheller med ei einsleg mor. Det utdraget de skal lese, er Vilje sitt første møte med samfunnet nede i dalen. Forfattaren har fletta inn mange historiske straumdrag, og noko av arbeidet med denne teksten vil vere tverrfagleg. Her kan ein repetere eller tematisere jernalderen i Noreg, norrøn tru, innføringa av kristendom, pestsjukdom og meir til.

Romanen har eit rikt språk med ei rekkje omgrep som truleg kan vere ukjende for elevane. Difor bør ein arbeide grundig med omgrep før ein går i gang med å lese utdraget. Dette kan vere eit godt høve til å øve på søk i ordbok og leksikon. Me har laga ein mal til ordliste som elevane kan nytte som eit samarbeidsdokument. Å setje elevane til å leite etter ord dei ikkje forstår, kan fort føre til at elevane løftar fram ord som vi i utgangspunktet ikkje tenkte på som eit ukjent omgrep! Om de ikkje har tid til ei ordjakt før de les utdraget, har vi laga ei kort ordliste som elevane kan støtte seg til.

Undervegs i lesinga kan det vere greitt å gjere lesestopp. Til dømes kan ein gjere ei kort oppsummering og oppklaring av handlinga etter kapittel 5, 7 og 8. Be elevane samle opp spørsmål til desse stoppestadane.